## El Circuit Ricardo Tormo bat el seu rècord d’activitat anual i supera els 313.000 aficionats en 2025

*** El Circuit ha realitzat alguna classe d’activitat durant el 90,1 % dels dies de l’any
* Un total de 313.819 espectadors han passat pel Circuit en els vint caps de setmana d’esdeveniments**

El Circuit Ricardo Tormo tanca la temporada 2025, en la qual ha hagut de reconstruir bona part dels seus accessos i zones d’aparcament per a reprendre la normalitat després de les conseqüències de les inundacions de 2024.

En esta temporada, que va culminar en novembre amb el Gran Premi de la Comunitat Valenciana, el traçat de Cheste ha millorat el seu rècord històric d’activitat que estava fixat en 2018. Set anys després, els dies d’acció en la pista han arribat a 329, cosa que suposa un 90,1 % dels dies de l’any.

De tots estos, més de la mitat, un 52 %, ha estat dedicat a entrenaments, presentacions i activitats relacionats amb l’automòbil, i la resta han sigut sobre dos rodes.

**Més públic**

Així mateix, la xifra d’afluència de públic també ha crescut en la temporada 2025. Un total de 313.819 espectadors han passat per les graderies del Circuit en algun dels 20 caps de setmana d’esdeveniments de tota mena que s’han celebrat a Cheste.

La trobada més multitudinària ha sigut el Gran Premi Motul de la Comunitat Valenciana. La prova final de MotoGP va congregar més de 205.000 aficionats per a decidir les classificacions de Moto3, Moto2 i MotoGP.

El NAPA Racing Weekend, el GT World Challenge i el Valencia NASCAR Fest han sigut els següents esdeveniments amb més visitants en la llista de la temporada, que es va vore restringida al començament de l’any amb tres esdeveniments d’aforament limitat, amb motiu de les obres en els accessos després de les inundacions.

“Ha sigut un any difícil per a tot l’equip”, ha assenyalat Nicolás Collado, director general del Circuit Ricardo Tormo; “a més de l’organització de les carreres i les activitats hem hagut de coordinar i supervisar les obres corresponents a tres dels quatre accessos del Circuit i els treballs que encara s’estan duent a terme en les zones d’aparcament”.

El director general del Circuit ha agraït “el compromís de tots els nostres clients, que des de principis d’any han mantingut la seua fidelitat al Circuit encara que els accessos a les instal·lacions no estaven en les seues millors circumstàncies a l’inici de l’any, i cap d’ells va cancel·lar la seua activitat”.

Fecha: 26/12/2025